બીજા દિવસથી જ ધ્યેયે લડાયક મૂડમાં એની તૈયારી શરૃ કરી દીધી. પહેલાં તો એણે રાહુલે આ કેસ વિશે જે નોટ્સ તૈયાર કરી હતી તે પર નજર ફેરવી લીધી. આમ તો રાહુલ એની સલાહ મુજબ જ કામ કરતો હતો, પણ અત્યાર સુધી ધ્યેયને આશા હતી કે કોઈક ને કોઈક રીતે કેસમાં સમાધાન થશે, કશિશ કદાચ એમને માફ કરી દેશે અથવા તો ઉદય કે મહેન્દ્રભાઈ કોઈક રીતે સમાધાનની ભૂમિકા પર આવશે, પણ કાલે જે ઘટના બની તે પછી આ બધા સમાધાન કરવા તૈયાર થાય તો પણ હવે ધ્યેય જ સમાધાન કરવાના મૂડમાં ન હતો. એ બધું સહી શકે, પણ કશિશના ચરિત્ર પર કોઈ શંકા કરે તો કોઈ કાળે એમને માફ ન કરે.